ಮಾಲಿ: ಅಧ್ಯಕ್ಷ, ಪ್ರಧಾನಿಯನ್ನು ಬಂಧಿಸಿದ ಸೇನೆ photo: twitter BahNdaw ಬಮಾಕೊ ಮಾಲಿ, ಮೇ 25: ಪಶ್ಚಿಮ ಆಫ್ರಿಕದ ದೇಶ ಮಾಲಿಯ ಸೈನಿಕರು ಮಧ್ಯಂತರ ಸರಕಾರದ ಅಧ್ಯಕ್ಷ ಮತ್ತು ಪ್ರಧಾನಿಯನ್ನು ಬಂಧಿಸಿದ್ದಾರೆ ಎಂದು ವಿಶ್ವಸಂಸ್ಥೆ ಮತ್ತು ಆಫ್ರಿಕನ್ ಯೂನಿಯನ್ ತಿಳಿಸಿವೆ. ಇದರೊಂದಿಗೆ ಸೇನಾ ಕ್ಷಿಪ್ರಕ್ರಾಂತಿ ನಡೆದ ಒಂಬತ್ತು ತಿಂಗಳ ಬಳಿಕ ದೇಶದ ರಾಜಕೀಯ ಬಿಕ್ಕಟ್ಟು ಮತ್ತಷ್ಟು ಹದಗೆಟ್ಟಿದೆ. ಅಧ್ಯಕ್ಷ ಬಾಹ್ ನಡವ್ ಮತ್ತು ಪ್ರಧಾನಿ ಮೋಕ್ಟರ್ ಓವೇನ್ರನ್ನು ಸೈನಿಕರು ಸೋಮವಾರ ಬಂಧಿಸಿದರು. ಸರಕಾರದ ಪುನರ್ರಚನೆ ನಡೆದು ಇಬ್ಬರು ಸೈನಿಕರನ್ನು ಸರಕಾರದಿಂದ ಹೊರಗಿಟ್ಟ ಗಂಟೆಗಳ ಬಳಿಕ ಈ ಬಂಧನಗಳು ನಡೆದಿವೆ. ಕಳೆದ ವರ್ಷದ ಆಗಸ್ಟ್ನಲ್ಲಿ ನಡೆದ ಕ್ಷಿಪ್ರಕ್ರಾಂತಿಯ ನೇತೃತ್ವವನ್ನು ಸರಕಾರದಿಂದ ಹೊರಬಿದ್ದ ಈ ಇಬ್ಬರು ಸೈನಿಕರು ವಹಿಸಿದ್ದರು. ಹಾಗಾಗಿ, ಅವರು ಸರಕಾರದಿಂದ ಹೊರಬಿದ್ದ ಬಳಿಕ ಇನ್ನೊಂದು ಸೇನಾ ಕ್ಷಿಪ್ರಕ್ರಾಂತಿಯ ಭೀತಿ ಹುಟ್ಟಿಕೊಂಡಿತ್ತು. ಮಾಲಿಯ ನಾಗರಿಕ ಸರಕಾರದ ನಾಯಕರನ್ನು ತಕ್ಷಣ ಮತ್ತು ನಿಶ್ಶರ್ತವಾಗಿ ಬಿಡುಗಡೆಗೊಳಿಸಬೇಕು ಎಂಬುದಗಿ ಜಂಟಿ ಹೇಳಿಕೆಯೊಂದರಲ್ಲಿ ವಿಶ್ವಸಂಸ್ಥೆ ಮತ್ತು ಆಫ್ರಿಕನ್ ಯೂನಿಯನ್ ಕರೆ ನೀಡಿವೆ. ಬಲವಂತದ ರಾಜೀನಾಮೆಗಳು ಸೇರಿದಂತೆ ಯಾವುದೇ ಬಲವಂತದ ಕೃತ್ಯಗಳನ್ನು ಅಂತರ್ರಾಷ್ಟ್ರೀಯ ಸಮುದಾಯ ಮುಂಚಿತವಾಗಿಯೇ ತಿರಸ್ಕರಿಸುತ್ತದೆ ಎಂದು ಅವು ಹೇಳಿವೆ. ಈ ಜಂಟಿ ಹೇಳಿಕೆಗೆ ಅಮೆರಿಕ, ಬ್ರಿಟನ್, ಫ್ರಾನ್ಸ್, ಜರ್ಮನಿ ಮತ್ತು ಪಶ್ಚಿಮ ಆಫ್ರಿಕದ ಪ್ರಾದೇಶಿಕ ಒಕ್ಕೂಟ ಎಕೊವಾಸ್ ಸಹಿ ಹಾಕಿವೆ. ಎಕೊವಾಸ್ನ ನಿಯೋಗವೊಂದು ಮಾಲಿ ರಾಜಧಾನಿ ಬಮಾಕೊಗೆ ಮಂಗಳವಾರ ಭೇಟಿ ನೀಡುತ್ತಿದೆ ಎಂದು ಹೇಳಿಕೆ ತಿಳಿಸಿದೆ.